Document ID: 32004R2094

ΚΑΝΟΝΙΣΜΌΣ (ΕΚ) αριθ. 2094/2004 ΤΗΣ ΕΠΙΤΡΟΠΉΣ
της 8ης Δεκεμβρίου 2004
για το άνοιγμα και τον τρόπο διαχείρισης δασμολογικής ποσόστωσης 10 000 τόνων σπόρων βρώμης αλλιώς επεξεργασμένων του κωδικού ΣΟ 1104 22 98
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, περί κοινής οργανώσεως των αγορών στον τομέα των σιτηρών (1), και ιδίως το άρθρο 12 παράγραφος 1,
Εκτιμώντας τα εξής:
(1)
Για να τηρήσει τις διεθνείς της υποχρεώσεις η Κοινότητα έχει καθορίσει, ανά περίοδο εμπορίας και από την 1η Ιανουαρίου 1996, μια δασμολογική ποσόστωση με μηδενικό δασμό για τους σπόρους βρώμης αλλιώς επεξεργασμένους του κωδικού ΣΟ 1104 22 98.
(2)
Έως την περίοδο εμπορίας 2004/2005, αυτή η δασμολογική ποσόστωση διέπετο από τον κανονισμό (ΕΚ) αριθ. 2369/96 της Επιτροπής της 12ης Δεκεμβρίου 1996 για το άνοιγμα και τον τρόπο διαχείρισης μιας δασμολογικής ποσόστωσης 10 000 τόνων σπόρων βρώμης αλλιώς επεξεργασμένων του κωδικού ΣΟ 1104 22 98 (2). Ο κανονισμός αυτός καθόρισε διαχείριση από πιστοποιητικά εισαγωγής, με αιτήσεις που υποβάλλονται μηνιαίως.
(3)
Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (3), έχει κωδικοποιήσει τους κανόνες διαχείρισης που εφαρμόζονται στις δασμολογικές ποσοστώσεις που προορίζονται να χρησιμοποιηθούν σύμφωνα με τη χρονολογική σειρά των ημερομηνιών των διασαφήσεων στο τελωνείο και την εποπτεία των εισαγωγών που επωφελούνται προτιμησιακού καθεστώτος.
(4)
Μεριμνώντας για απλούστευση και λαμβάνοντας υπόψη το μικρό όγκο της δασμολογικής ποσόστωσης των σπόρων βρώμης αλλιώς επεξεργασμένων του κωδικού ΣΟ 1104 22 98, πρέπει να εφαρμοστούν, από την περίοδο εμπορίας 2005/2006, οι διατάξεις του κανονισμού (ΕΟΚ) αριθ. 2454/93 στη διαχείριση της εν λόγω ποσόστωσης και να καταργηθεί ο κανονισμός (ΕΚ) αριθ. 2369/96. Για διοικητικούς λόγους, πρέπει να εισαχθεί ένας νέος αύξων αριθμός για την εν λόγω ποσόστωση.
(5)
Το άρθρο 9 παράγραφος 1 του κανονισμού (ΕΚ) αριθ. 1784/2003 προβλέπει παρέκκλιση από την υποχρέωση υποβολής πιστοποιητικού εισαγωγής για τα προϊόντα που δεν έχουν σημαντικές επιπτώσεις στην κατάσταση εφοδιασμού της αγοράς σιτηρών. Η Κοινότητα εισάγει ετησίως κατά μέσο όρο 6 000 τόνους σπόρων βρώμης αλλιώς επεξεργασμένων του κωδικού ΣΟ 1104 22 98. Πρόκειται για ποσότητα που περιορίζεται σε πολύ ειδικά προϊόντα για βιομηχανική χρήση, χωρίς καμία επίπτωση επί της αγοράς των σιτηρών. Η εξαίρεση από την υποχρέωση του πιστοποιητικού εισαγωγής που προβλέπεται στο άρθρο 9 παράγραφος 1 του κανονισμού (ΕΚ) αριθ. 1784/2003, δύναται συνεπώς να εφαρμοστεί.
(6)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η δασμολογική ποσόστωση που περιλαμβάνεται στο παράρτημα ανοίγει, για κάθε περίοδο εμπορίας που εκτείνεται από την 1η Ιουλίου έως τις 30 Ιουνίου.
Άρθρο 2
Τη δασμολογική ποσόστωση που αναφέρεται στο άρθρο 1 τη διαχειρίζεται η Επιτροπή σύμφωνα με τα άρθρα 308α έως 308γ του κανονισμού (ΕΟΚ) αριθ. 2454/93.
Άρθρο 3
Η εισαγωγή σπόρων βρώμης στο πλαίσιο της δασμολογικής ποσόστωσης που αναφέρεται στο άρθρο 1, δεν υπόκειται στην προσκόμιση πιστοποιητικού εισαγωγής.
Άρθρο 4
Ο κανονισμός (ΕΚ) αριθ. 2369/96 καταργείται.
Άρθρο 5
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Δεκεμβρίου 2004.

Labels: 3
17